Den nordjyske ekstremløber Stine Rex vil ved et velgørenhedsløb forsøge at slå verdensrekorden i ultraløb.

486 kilometer på 72 timer. Så mange kilometer skal den nordjyske ekstremløber Stine Rex mindst løbe for at slå verdensrekorden i ultraløb. Og det er et mål, hun satser hårdt på at slå. - Det bliver sindssygt. Jeg håber på, det går godt, siger Stine Rex. Selvom kilometerne er mange, så er det ikke mange udsigter, Stine Rex kan se frem til at nyde i forbindelse med løbet. Hun skal nemlig løbe den samme rundstrækning omkring søen ved TV2 Nord, der er 1,4 kilometer lang, igen og igen. - Det bliver forfærdeligt, griner Stine Rex og fortsætter: - Men jeg har hele tiden in mente, at jeg engang har løbet 48 timer på et løbebånd. For at slå verdensrekorden på 486 kilometer på de tre døgn skal hun løbe cirka 350 runder omkring søen. Samler penge ind til Skyggebørn Stine Rex skal med løbet samle penge ind til organisationen Skyggebørn, som hun er ambassadør for. Skyggebørn er samtalegrupper for børn og unge i sorg, som har mistet én, der står dem nær eller har kronisk eller livstruende sygdom tæt inde på livet. - Nu har jeg mødt nogle af børnene, og så tænkte jeg, at det her kan jeg gøre for at hjælpe dem. Det er noget, jeg altid har drømt om. Under rekordforsøget opfordrer Stine Rex derfor til, at man støtter Skyggebørn ved at komme og løbe med eller ved at sende et beløb via MobilePay. Det koster 100 kroner at deltage i løbet, der bliver livestreamet på TV2 Nord. Løbet foregår fra den 17. til den 20. august. Du kan tilmelde dig her . Forventer to timers søvn Når Stine Rex om en måneds tid snørrer løbeskoene og sætter af til start, håber hun, at det bliver med stor opbakning ved søen ved TV2 Nord. - Jeg håber, det bliver en megafest. Det betyder meget, for vi skal holde os kørende hele tiden. Hidtil er 41 timer det længste, hun har løbet i ét stræk uden pauser. - Jeg kommer nok kun til at sove to timer, hvis jeg skal nå målet, siger Stine Rex, hvis helt store drøm er at nå at løbe 500 kilometer på de tre døgn. - Den sidste dag bliver sindssyg hård. Jeg håber på, det kommer til at gå godt, og at vi slår en masse rekorder, siger Stine Rex. Den nordjyske ultraløber får også selskab af Peter Torjussen, der går efter at slå den nordiske rekord for mænd på 485 kilometers løb på 72 timer. Desuden går 10 cykelryttere med Rune og Karin Kath i spidsen efter at slå Guinnessrekorden på den længste spinningstime med samme instruktør på 31 timer. Sidst men ikke mindst giver Jumping Fitness-instruktør Ditte Hesselborg den gas på trampolin i forsøget på at slå Danmarksrekorden, som for nuværende er på 12 timer.